દરમિયાન નોકરાણી આવીને ઠંડું પીણું આપી ગઈ. સલમાજી બોલ્યાં (ગુજરાતીમાં જ લખું છું) : “હકીકતમાં અહમદ નદીમ કાસિમીએ એમને વાર્તાકલાના શહેનશાહ આ પત્રમાં કહ્યા હતા. ને એ જ તારીખે એમણે મંટોને લખેલા બીજા પત્રમાં મંટોને વાર્તાકલાના બાદશાહ કહ્યા હતા. મંટો મોટે ઉપાડે એ પત્ર લઈને કૃષ્ણજીને બતાવવા આવ્યા અને ગર્વથી કહ્યું કે, જો ગધેડા, હું વાર્તાકલાનો બાદશાહ છું. એમ અહમદ નદીમ કાસિમી કહે છે. તો તરત જ પા કલાક પહેલાં આવેલો કાસિમીનો જ પત્ર બતાવીને કૃષ્ણજી બોલ્યા : “તને બાદશાહ જ કહ્યો ? અરે, મને તો શહેનશાહ કહ્યો !”હકીકતમાં કાસિમીસાહેબે આ રીતે બન્ને મિત્રોની મજાક કરી હતી. આ વાત પર બન્ને ખડખડાટ હસ્યા અને પછી કૃષ્ણચંદ્રે કહ્યું : “ચાલો મન્ટો, આપણે હવે બાદશાહ અને શહેનશાહ થયા. હવે આપણને કંઈ એક સ્ત્રીથી થોડું ચાલશે ? હવે તો રીતસર બેગમોની ભરતી જ કરવી પડશે ને ?”